Lilha biss bqajt inħobb. Għalkemm kienu għaddew ħmistax-il sena mill-aħħar li kont rajtha, kont għadni niftakar kollox fuqha. Ir-riħa tfuħ ta' xagħarha. Dawk l-għajnejn kbar ileqqu. Ħaddejn ruxxana meta konna ninħabbu. Leħinha. Anke l-forma ta' subgħajha delikati u puliti kont għadni niftakar. Għalija kienet id-dinja. Għalkemm meta ltqajna kont għadni daqxejn ta' ġuvni baħnan, moħħi fix-xalar u d-divertiment, malli bdejt noħroġ magħha ħassejtni ninbidel. Ħassejt li ridtha tkun marti għal dejjem. Tiegħi. Tiegħi biss. "Inħobbok Amelia," kont ngħidilha kull filgħaxija qabel ninfirdu u naraha dieħla fid-daħla tar-rixtellu tad-dar il-kbira fejn kienet tgħammar flimkien mal-familja tagħha. U hekk kif kienet tagħmel dejjem, kienet tieqaf bilwieqfa, iddur tħares lejha u f'dik il-ħemda tat-triq mudlama…………"anke jien………." kienet tlissen. U titlaq tiġri. Dak il-ħin, għalija kien ikun perfett. Ma kontx nagħti kas jekk kien ikun il-bard, ir-riħ, ix-xita………….. Amelia kienet tħobbni. U dak biss kien jimporta. Dak il-Milied kont tajtha l-isbaħ rigal li qatt kienet qalgħet. Ifhem, hi hekk kienet qaltli, waqt li bdiet iżżomm il-kaxxa żgħira f'idejha jirtogħdu, tiftaħ b'ġentilezza l-karta kkulurita li kien hemm madwarha u tħares lejn il-fossa kbira li kien hemm fuq il-wiċċ taċ-ċurkett. Fossa bajda. Ma kontx għidtilha dakinhar. Ma kontx għidtilha li biex nixtrilha dak il-ġojjell, kont ksirtha għal ftit żmien ma' missieri għax kont begħt xi għodda li kelli fil-garaxx. U peress li kienet toqgħod maġenb tagħna, kont erġajt wassaltha lejn darha bil-mixi. "Inħobbok………." erġajt lissint minn taħt. "Anke jien, Jason……………" weġbitni, leħinha qisu balzmu fiż-żiffa ta' dik il-lejla xitwija. Imma l-affarijiet mhux dejjem imorru kif inkunu ppjanajnihom. Fil-ħajja, tippjana mod u ġieli jiġri l-oppost. Ir-rakkont ikompli l-ġimgħa d-dieħla… #wpdevar_comment_1 span,#wpdevar_comment_1 iframe{width:100% !important;} #wpdevar_comment_1 iframe{max-height: 100% !important;} Sharon Calleja Awtriċi